Wikileaks : Landsbankamenn vildu hjálp frá Bandaríkjunum Það liggur ekki fyrir hvaða menn úr Landsbankanum það voru sem fóru á fund sendiráðsins í aðdragandann að bankahruninu 2008 . Tveir stjórnendur úr Landsbankanum funduðu með fulltrúum af hagsviði sendiráðs Bandaríkjanna á Íslandi í aðdraganda að bankahruninu til að benda á að íslensk yfirvöld væru að grípa til rangra ráðstafana vegna efnahagskreppunnar . Þeir óskuðu eftir því að stjórnvöld í Bandaríkjunum veittu íslenskum stjórnvöldum leiðsögn í því efnahagslega fárviðri sem framundan var . Þetta kemur fram í skjölum bandaríska sendiráðsins sem Wikileaks hefur lekið út . Bankamennirnir bentu á graf sem sýndi að af ellefu milljarða evra skuld Landsbankans ættu Bandaríkjamenn og Kanadamenn um 31% af kröfunni . Þeir lögðu jafnframt áherslu á að Landsbankinn skuldaði minnst erlendis af stóru viðskiptabönkunum þremur . Bandarískir fjárfestar myndu tapa milljörðum . Bankamennirnir gerðu grein fyrir áætlun með áherslu á mikilvægi þess að draga lánadrottna að borðinu , fá Alþjóðagjaldeyrissjóðinn að borðinu og finna lausn með marghliða áætlun . Þeir töldu að aðkoma bandarískra stjórnvalda að málinu væri mikilvæg til þess að hvetja Íslendinga til að vera skynsamir og kyngja stoltinu . Þá töldu þeir að Alþjóðagjaldeyrisssjóðurinn myndi hjálpa til við að fá lánadrottna að borðinu og koma samhæfðu skipulagi á hlutina . Tal um fjárhagsaðstoð Rússa við Ísland í bankahruninu í októberbyrjun 2008 var tilefni vangaveltna í sendiráði Bandaríkjanna á Íslandi um hvort Bandaríkjastjórn þyrfti að hafa hér frekari hönd í bagga . Þann 26. maí 2006 , hálfum öðrum mánuði eftir að Bandaríkjamenn tilkynntu um brottför hersins , skrifar Carol Van Voorst sendiherra stjórnvöldum í Washington greinargerð um þá kenningu Vals Ingimundarsonar sagnfræðings , að væri Davíð Oddsson enn forsætisráðherra myndu Bandaríkjamenn ekki hafa kallað herinn heim . Bandaríkjamenn þrýstu mjög á um það á sínum tíma að Íslendingar viðurkenndu sjálfstæði Kosovo . Í skjölunum sem Wikileaks hafa afhjúpað kemur fram að Bandaríkjamenn töldu Íslendinga draga lappirnar í málinu og velti Carol van Voorst þáverandi sendiherra því fyrir sér hvort framboð Íslands til setu í öryggisráði Sameinuðu þjóðanna væri að valda tregðu hjá íslenskum ráðamönnum að viðurkenna Kosovo .